Diari Oficial de la Generalitat Valenciana


Sumari del DOGV 9389, del 22-07-2022 (2022/6954)

RESOLUCIÓ de 15 de juliol de 2022, de la Conselleria de Participació, Transparència, Cooperació i Qualitat Democràtica, per la qual es convoca la concessió de subvencions destinades a universitats públiques de la Comunitat Valenciana per a projectes i iniciatives en matèria de memòria històrica i democràtica valenciana, durant l'exercici 2022.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9389

Data del DOGV
:   22-07-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/6954


Data del document
:   15-07-2022

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Anàlisi jurídica

 Descriptors 

:   * Conselleria de Participació, Transparència, Cooperació i Qualitat Democràtica
    * ajuda pública

RESOLUCIÓ de 15 de juliol de 2022, de la Conselleria de Participació, Transparència, Cooperació i Qualitat Democràtica, per la qual es convoca la concessió de subvencions destinades a universitats públiques de la Comunitat Valenciana per a projectes i iniciatives en matèria de memòria històrica i democràtica valenciana, durant l'exercici 2022. [2022/6954]  
  
La Llei 38/2003, de 17 de novembre, general de subvencions, estableix en l'article 23, que el procediment per a la concessió de subvencions s'iniciarà sempre d'ofici, mitjançant convocatòria aprovada per l'òrgan competent.  
L'article 160.4 de la Llei 1/2015, de 6 de febrer, de la Generalitat, d'hisenda pública, sector públic instrumental i de subvencions, estableix que les persones titulars de les conselleries seran les competents en els respectius àmbits per a la convocatòria de subvencions.  
  
En el marc de l'organització de l'Administració de la Generalitat, el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i els articles 1 i 12 del Decret 179/2020, de 30 d'octubre, del Consell, d'aprovació del Reglament orgànic i funcional de la Conselleria de Participació, Transparència, Cooperació i Qualitat Democràtica atribueixen a la Direcció General de Qualitat Democràtica, Responsabilitat Social i Foment de l'Autogovern de la Conselleria de Participació, Transparència, Cooperació i Qualitat Democràtica, entre altres, les funcions de recuperació, protecció i conservació de la memòria democràtica i reconeixement i reparació de les víctimes recollides en la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana.  
  
Mitjançant l'Ordre 3/2022, de 17 de juny, de la Conselleria de Participació, Transparència, Cooperació i Qualitat Democràtica, es van aprovar les bases reguladores per a la concessió de subvencions destinades a universitats públiques de la Comunitat Valenciana per a projectes i iniciatives en matèria de memòria històrica i democràtica valenciana (DOGV 9369, 27.06.2022).  
En virtut de l'esmentada ordre de bases reguladores, i dins de les disponibilitats pressupostàries existents de conformitat amb el que estableix la Llei 8/2021, de 30 de desembre, de pressupostos de la Generalitat per a l'exercici 2022, procedeix convocar, en règim de concurrència competitiva, subvencions destinades a universitats públiques de la Comunitat Valenciana per a projectes i iniciatives en matèria de memòria històrica i democràtica valenciana, durant l'exercici 2022.  
  
Per tot això, de conformitat amb el que es disposa en l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i a proposta de la Direcció General de Qualitat Democràtica, Responsabilitat Social i Foment de l'Autogovern, resolc:  
  
Primer. Objecte  
L'objecte de la present resolució és convocar, en règim de concurrència competitiva, la concessió de subvencions destinades a universitats públiques de la Comunitat Valenciana per a la realització l'exercici 2022 de projectes i iniciatives en l'àmbit de la Comunitat Valenciana que tinguen per objecte la investigació, promoció i difusió de la memòria històrica i democràtica valenciana.  
  
Segon. Bases reguladores de la convocatòria  
La present resolució de convocatòria es dicta a l'empara del que s'estableix en l'Ordre 3/2022, de 17 de juny, de la Conselleria de Participació, Transparència, Cooperació i Qualitat Democràtica, per la qual s'aproven les bases reguladores per a la concessió de subvencions destinades a projectes i iniciatives en matèria de memòria històrica i democràtica valenciana (DOGV 9369, 27.06.2022).  
Sempre que en aquesta resolució de convocatòria s'al·ludisca a una determinada base reguladora, haurà d'entendre's que es fa per remissió a la citada Ordre 3/2022, de 17 de juny.  
  
Tercer. Finançament de les subvencions  
La present convocatòria de subvencions es finançarà a càrrec de l'aplicació pressupostària 58.81.14.957.53.9, línia S8334000, de la Llei 8/2021, de 30 de desembre, de pressupostos de la Generalitat per a l'exercici 2022, destinada a la realització d'actuacions en matèria de memòria democràtica valenciana, amb un crèdit màxim de 50.000,00 - (cinquanta mil euros) de la Direcció General de Qualitat Democràtica, Responsabilitat Social i Foment de l'Autogovern.  
Mitjançant la tramitació del preceptiu expedient de modificació pressupostària es minore aquesta línia per import de 2.348,36 - amb la finalitat de procedir a l'execució de la sentència 192/2020 del Tribunal Superior de Justícia de la Comunitat Valenciana, relativa a la concessió d'una subvenció en l'exercici pressupostari de 2017 de la línia de subvenció S792000 «Subvenció universitats de la Comunitat», sent per tant el crèdit màxim de la línia de 47.651,64 - (quaranta-set mil sis-cents cinquanta-un euros amb seixanta-quatre cèntims).  
  
  
Quart. Condicions de la concessió de les subvencions  
1. El procediment de concessió d'aquestes ajudes es tramitarà en règim de concurrència competitiva.  
2. Podran obtindre la condició de beneficiàries de les subvencions regulades en la present resolució les universitats públiques de la Comunitat Valenciana.  
3. Una universitat no podrà, en una mateixa convocatòria i per a la mateixa actuació subvencionable, presentar una sol·licitud pròpia i, al mateix temps, una sol·licitud conjunta amb una altra o altres universitats.  
4. Quedaran excloses, en el marc de cada convocatòria, les universitats públiques de la Comunitat Valenciana en les quals concórrega alguna de les circumstàncies previstes en l'article 13.2 de la Llei 38/2003, de 17 de novembre, general de subvencions.  
5. L'atorgament i acceptació d'aquestes subvencions suposarà el sotmetiment per part de l'entitat beneficiària als requisits i condicions fixats per a la utilització i destinació de la subvenció, i hauran de complir les obligacions recollides en la base reguladora quarta.  
  
Cinqué. Objectius i actuacions subvencionables  
1. Les actuacions que es podran subvencionar són les següents:  
a) L'organització de congressos, simposis, seminaris, jornades, trobades, conferències, xarrades o taules redones, així com, exposicions temporals relacionades amb la promoció i difusió de la memòria històrica i democràtica valenciana.  
Queden expressament excloses les despeses de restauració i el lliurament d'obsequis de qualsevol tipus vinculats amb la realització de les activitats assenyalades en el paràgraf anterior.  
Les subvencions que puguen concedir-se per a contribuir a finançar les despeses derivades del pagament a persones ponents i moderadores per la seua intervenció en qualsevol de les activitats ressenyades en aquest apartat s'atindran als límits establits pel Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris, modificat pels decrets 64/2011, de 27 de maig, i 95/2014, de 13 de juny, tots dos del Consell.  
  
b) La realització de treballs de recerca, informes de censos, produccions audiovisuals i projectes educatius relacionats amb la memòria històrica i democràtica valenciana.  
c) L'edició de publicacions relacionades amb les actuacions descrites en els apartats a) i b).  
2. Per a la realització d'aquestes actuacions les universitats públiques de la Comunitat Valenciana beneficiàries podran, amb la comunicació prèvia a la direcció general que tinga assignades les funcions en matèria de memòria democràtica, subcontractar amb tercers fins al 100 % de l'import de l'actuació subvencionada, en el marc del que es disposa en l'article 29 de la Llei 38/2003, de 17 de novembre, general de subvencions, en relació amb l'article 68 del Reial decret 887/2006, de 21 de juliol, pel qual s'aprova el Reglament de desenvolupament de la citada Llei, i amb l'article 165.2 n) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. No seran subvencionables aquelles actuacions que hagen obtingut ajudes o subvencions, públiques o privades, per un import que abaste el cent per cent (100 %) del seu cost real. Aquesta circumstància haurà de posar-se en coneixement de l'òrgan instructor en el moment en què es produïsca, ja siga abans o durant l'execució del projecte, i caldrà aportar la resolució de concessió corresponent.  
4. Les activitats que se subvencionen podran executar-se des de l'1 de gener de 2022 fins al 31 de desembre de 2022, sense esperar que la concessió de les subvencions es produïsca i sense que això prejutge la decisió que finalment s'adopte. Les activitats subvencionades hauran d'executar-se en el territori de la Comunitat Valenciana.  
  
Sisé. Forma i termini de presentació de sol·licituds  
1. D'acord amb el que s'estableix en l'article 14 i altres concordants de la Llei 39/2015, d'1 d'octubre, del procediment administratiu comú de les administracions públiques, la presentació de sol·licituds i documentació annexa per a l'obtenció de les subvencions regulades en la present convocatòria es realitzarà, únicament, per via telemàtica a través de la seu electrònica de la Generalitat, accedint al cercador de tràmits i serveis en la URL https://sede.gva.es/es/, o a través de la Guia PROP en la següent URL https://www.gva.es/es/inicio/atencion\_ciudadano/buscadores/tramites\_servicios  
La presentació de la sol·licitud de manera diferent a la telemàtica prevista en aquest apartat determinarà l'exclusió de la convocatòria.  
Per a això, l'entitat sol·licitant haurà de disposar de signatura electrònica avançada basada en un certificat reconegut, segons el que es disposa en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o qualsevol altre prestador de serveis de certificació amb el qual la Generalitat haja signat l'oportú conveni.  
La sol·licitud l'emplenarà i signarà electrònicament per la persona representant de la universitat sol·licitant, i anirà acompanyada de la documentació esmentada en el resolc seté d'aquesta convocatòria.  
  
La presentació de la sol·licitud porta implícita l'acceptació de les bases reguladores.  
2. El termini de presentació de sol·licituds i la documentació annexa per a les ajudes convocades mitjançant la present convocatòria serà de quinze dies naturals, i es computarà des de l'endemà de la publicació de l'extracte d'aquesta convocatòria en el Diari Oficial de la Generalitat Valenciana.  
L'incompliment de l'esmentat termini donarà lloc a la inadmissió a tràmit de la sol·licitud.  
  
Seté. Documentació que ha d'adjuntar-se a la sol·licitud  
Juntament amb la sol·licitud es presentarà la documentació següent:  
1. Un programa detallat del pla del projecte o actuacions a realitzar. El programa serà únic per sol·licitud i haurà d'estar subscrit per la persona responsable de l'activitat, en el qual s'hauran de detallar, com a mínim, (independentment que la universitat vulga aportar altres documents relacionats amb el programa que milloren la seua sol·licitud) els aspectes següents:  
a) Totes i cadascuna de les actuacions proposades, amb una descripció precisa del seu contingut.  
b) Els objectius a aconseguir amb el desenvolupament de cadascuna de les actuacions incloses en el programa, vinculant la seua transcendència i repercussió social amb el tipus de beneficiaris a què vagen destinades.  
c) Una explicació raonada i detallada de la vinculació que, segons el parer de la universitat, hi haja entre el programa d'activitats presentat i l'objecte d'aquesta convocatòria.  
d) El calendari precís de compliment i els terminis d'execució previstos, tant per al programa d'activitats en el seu conjunt com per a cadascuna de les activitats proposades en particular.  
e) El pressupost on figure una descripció desglossada i detallada per partides dels costos corresponents tant al pla d'actuacions en el seu conjunt, com a cadascuna de les actuacions en particular, degudament signat per la persona que exercisca les funcions de secretària del departament de la universitat.  
f) El nom i nivell de responsabilitat de les persones que, des de l'entitat sol·licitant, es facen càrrec d'assegurar l'adequat compliment i la completa execució de l'activitat o activitats ressenyades en el programa.  
  
En aquells supòsits en què des de la Direcció General de Qualitat Democràtica, Responsabilitat Social i Foment de l'Autogovern es considere un pressupost d'excessiu, podrà requerir-se (sobre la base de l'article 31.1 de la Llei 38/2003, de 17 de novembre, general de subvencions) la universitat perquè aporte un nou pressupost de l'actuació o actuacions a realitzar més ajustat als preus de mercat.  
2. Certificat expedit per l'òrgan competent de la respectiva universitat, en el qual es facen constar les dades completes i exactes del compte bancari en el qual procediria, si escau, ingressar l'import de la subvenció concedida.  
En el cas de ser de nou perceptor o canvi de compte bancari, s'haurà d'emplenar l'imprés de domiciliació bancària, que haurà de ser subscrit per persona competent per a això.  
3. Declaració responsable del responsable del departament de la universitat, en la qual s'assumisca el compromís de donar l'adequada publicitat al finançament que puga obtindre's en l'àmbit de la convocatòria, en qualsevol promoció que s'efectue de l'actuació o actuacions subvencionables.  
  
Huité. Esmena de la sol·licitud  
1. Quan la sol·licitud no tinga els requisits assenyalats en la Llei 39/2015, d'1 d'octubre, del procediment administratiu comú de les administracions públiques, o a la qual no s'adjunte la documentació que d'acord amb aquesta resolució siga exigible, o es considere necessària per a resoldre, es requerirà l'entitat interessada perquè, en el termini de 10 dies hàbils, esmene la falta o adjunte els documents preceptius, amb indicació que, si així no ho fa, es considerarà que ha desistit de la seua petició, amb la resolució prèvia que haurà de ser dictada en els termes previstos en la citada legislació bàsica de procediment administratiu comú.  
2. Els requeriments als quals es fa referència en aquest resolc, així com qualsevol altre que poguera dur-se a terme, s'efectuaran mitjançant notificació electrònica, d'acord amb el que es disposa en l'article 43 de la Llei 39/2015, d'1 d'octubre, del procediment administratiu comú de les administracions públiques, i segons el procediment establit en els articles 53 i següents del Decret 220/2014, de 12 de desembre, del Consell, pel qual aprova el Reglament d'administració electrònica de la Comunitat Valenciana. Tal com disposa l'article 53 d'aquesta norma, la notificació electrònica dels actes administratius produirà efectes jurídics quan aquesta via siga obligatòria per a l'interessat, com succeeix en aquest cas.  
3. De conformitat amb l'article 54 del citat Decret 220/2014, la pràctica de la notificació electrònica es realitzarà, amb caràcter general, per compareixença electrònica, de la següent manera:  
a) L'entitat sol·licitant (la universitat interessada), degudament identificat accedirà al contingut de l'actuació administrativa corresponent a través de la seu electrònica de la Generalitat. Prèviament, s'enviarà per correu electrònic a l'adreça facilitada per l'entitat interessada un avís de notificació, de caràcter informatiu, que li comunicarà l'existència d'una notificació dirigida a aquest, així com l'adreça de la pàgina web a la qual ha d'accedir per a obtindre-la.  
b) Aquest avís de notificació haurà d'especificar, a més de les dades que permeten la identificació de la notificació, de conformitat amb el que es disposa en la Llei 39/2015, d'1 d'octubre, del procediment administratiu comú de les administracions públiques, que transcorreguts deu dies naturals a partir de la data de la seua notificació, sense que tinga lloc l'accés a aquesta, equivaldrà al rebuig de la notificació als efectes previstos en la normativa legal vigent, llevat que d'ofici o a instàncies del destinatari es comprove la impossibilitat tècnica o material de l'accés.  
c) La universitat podrà accedir a la notificació electrònica amb la identificació personal prèvia per qualsevol dels mitjans definits en l'article 26 del Decret 220/2014. La notificació contindrà la designació de l'òrgan administratiu o entitat que efectua la notificació, la referència al tipus de document que es notifica, el número d'expedient al qual es refereix, i la data i registre d'eixida.  
d) Si la universitat interessada accepta la notificació, podrà accedir als documents objecte d'aquesta, que també tindran format per a impressió.  
e) Es deixarà constància en l'expedient administratiu de l'acceptació o rebuig de la notificació electrònica, produint els efectes previstos en la legislació bàsica de procediment administratiu.  
4. Els requeriments esmentats i altres actes de tràmit es realitzaran de manera telemàtica, en la seu electrònica de la Generalitat, en el tràmit específic d'aportació de documentació a un expedient d'ajudes de la Conselleria de Participació, Transparència, Cooperació i Qualitat Democràtica, en la URL https://sede.gva.es/es/web/sede-electronica/inicie/procediments'id\_proc=19846, o a través de la Guia Prop en la següent URL https://www.gva.es/va/inicio/procedimientos'id\_proc=19251&version=amp  
  
Nové. Criteris de valoració de les sol·licituds  
1. La valoració dels projectes presentats arribarà com a màxim a 10 punts i s'efectuarà conformement als criteris objectius que s'indiquen:  
  
a) Programa d'actuacions previstes, la seua viabilitat i el cost total d'aquelles, a partir del programa presentat: fins a cinc (5) punts. Per a això, es tindran en compte els següents aspectes: adequació del projecte als objectius de la subvenció; coherència de les activitats proposades; metodologia i calendari; recursos humans i materials previstos; aportació de mitjans propis; col·laboració amb altres entitats o institucions.  
b) Repercussió del pla d'actuacions a realitzar: fins a tres (3) punts. Per a això, es tindran en compte els aspectes següents: definició dels resultats esperats; incidència del projecte en la societat; potencials beneficiaris; interés social i cultural del projecte; abast de les mesures de difusió i divulgació proposades; publicació, prevista o ja realitzada, dels resultats de les activitats programades.  
c) Ús del valencià durant el desenvolupament de l'activitat i/o en les diferents publicacions que, si escau, es generen amb motiu de la seua organització i per a la difusió i divulgació dels seus resultats: fins a dos (2) punts. Per a això, es tindran en compte els següents aspectes: la possible utilització del valencià durant el desenvolupament de congressos, jornades, conferències, xarrades, seminaris i altres activitats semblants que guarden relació amb l'objecte de la convocatòria; ús, així mateix, del valencià en cartells, tríptics, fullets, quaderns, catàlegs, separates, revistes, llibres i altres publicacions editades.  
2. Des de la comissió de valoració es podrà instar les entitats beneficiaries perquè reformulen les seues sol·licituds en els termes previstos per l'article 27 de la Llei 38/2003, de 17 de novembre, general de subvencions, en relació amb l'article 61 del Reglament de desenvolupament en relació amb l'article 61 del Reglament de desenvolupament de la citada llei, aprovat pel Reial decret 887/2006, de 21 de juliol.  
  
Deu. Criteris per a determinar la quantia individualitzada de la subvenció  
1. Els projectes que hagen superat la puntuació de 5 punts, se subvencionaran atenent els límits continguts en la present convocatòria, i es concediran les subvencions per ordre de puntuació de major a menor fins a l'esgotament dels fons previstos en aquesta convocatòria. En cas d'empat de les sol·licituds, aquest es resoldrà per la major puntuació obtinguda en cadascun dels apartats seguint l'ordre establit en el resolc nové d'aquesta resolució.  
2. L'import de les subvencions en cap cas podrà ser de tal quantia que, aïlladament o en concurrència amb altres subvencions, per a la mateixa finalitat, supere el cost de l'activitat subvencionada.  
3. Les subvencions seran de quantia variable, determinada proporcionalment en funció de la puntuació obtinguda en virtut dels criteris de valoració i distribució establits en la base reguladora huitena i reproduïts en el resolc nové d'aquesta convocatòria.  
4. Quan es produïsca la renúncia d'algun dels beneficiaris a la subvenció, el crèdit pressupostari no aplicat podrà concedir-se sense necessitat de nova convocatòria a l'entitat sol·licitant per ordre de puntuació.  
  
  
Onze. Resolució i notificació  
1. De conformitat amb la base reguladora deu, la persona titular de la conselleria amb competències en matèria de memòria democràtica dictarà les resolucions que calguen, a la vista de la proposta motivada de resolució formulada per la comissió de valoració.  
2. El termini per a tramitar les sol·licituds i resoldre i publicar les resolucions serà de sis mesos, com a màxim, comptadors des de la data de publicació d'aquesta convocatòria en el Diari Oficial de la Generalitat Valenciana, de conformitat amb el que es disposa en la base reguladora desena. Conclòs aquest termini sense que s'haja dictat i publicat resolució expressa, les universitats públiques de la Comunitat Valenciana interessades, podran entendre desestimades les seues sol·licituds per silenci administratiu.  
3. La resolució per la qual es concedisquen o deneguen les subvencions es publicarà en el Diari Oficial de la Generalitat Valenciana, amb expressió de les bases, la convocatòria, el programa i el crèdit pressupostari al qual s'imputa la subvenció. En aquesta resolució constaran les universitats beneficiàries i la subvenció concedida, així com, en el seu cas, les sol·licituds excloses i els motius de denegació.  
La publicació de l'esmentada resolució produirà els efectes de notificació a les persones interessades, d'acord amb el que disposa la Llei 39/2015, d'1 d'octubre.  
4. Contra aquesta resolució, que posa fi a la via administrativa, podrà interposar-se, amb caràcter potestatiu, recurs de reposició, en el termini d'un mes, comptador des de l'endemà de la publicació, de conformitat amb el que estableixen els articles 123 i 124 de la citada Llei 39/2015, d'1 d'octubre, o bé recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua publicació, de conformitat amb el que estableix l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Dotze. Règim de lliuraments de pagament i termini per a la justificació de la subvenció  
1. El pagament de les subvencions es realitzarà en pagament únic, després de la justificació i comprovació de la despesa realitzada, mitjançant transferència bancària al compte designat per la universitat beneficiària en la seua sol·licitud.  
2. El termini màxim per a la justificació de la subvenció concedida finalitzarà el 4 de novembre de 2022. Aquest termini no és ampliable.  
  
Tretze. Justificació de la subvenció  
1. La presentació de la justificació es realitzarà de manera telemàtica, en els mateixos termes del resolc sisé d'aquesta convocatòria.  
2. El compte justificatiu simplificat contindrà els documents següents, de conformitat amb la base reguladora catorzena:   
a) Una memòria d'actuacions, subscrita per la persona responsable d'aquestes, en la qual s'indiquen les activitats realitzades i els resultats obtinguts, i es justifique el compliment de les condicions imposades, si escau, en la resolució de concessió.  
b) Una relació classificada de les despeses i inversions de l'activitat, de conformitat amb el model que es publicarà en la Seu electrònica de la Generalitat, amb identificació de l'actuació, del creditor i del document, el seu import, data d'emissió i, en el seu cas, data de pagament. Si existiren, la universitat beneficiària indicarà les desviacions esdevingudes en relació amb les despeses pressupostades. Aquesta relació estarà certificada i signada per la persona que, dins de cada universitat, exercisca el càrrec les competències del qual l'habiliten per a deixar constància fefaent d'aquests aspectes, i haurà d'adjuntar-se còpia de les factures i/o documents justificatius de la despesa realitzada.  
L'import a justificar serà, en tot cas, el 100 per 100 de la quantitat concedida com a subvenció. Si la quantitat justificada fora menor que l'atorgada, es minorarà la quantia concedida de forma directament proporcional conforme al procediment establit en la base quinzena.  
  
c) Un detall d'altres ingressos o subvencions que hagen finançat l'activitat subvencionada amb indicació de l'import i la seua procedència.  
d) En el seu cas, carta de pagament de reintegrament en el supòsit de romanents no aplicats, així com dels interessos derivats d'aquests.  
3. A més de les obligacions relacionades amb la justificació de les subvencions concedides, les entitats beneficiàries hauran de complir les altres obligacions expressament ressenyades en la base reguladora quarta i les que es deriven de la normativa vigent i els siguen exigibles.  
S'hauran d'incloure, en qualsevol mena de publicació vinculada amb l'actuació o actuacions subvencionades, el logo de la Generalitat amb la denominació de la Conselleria de Participació, Transparència, Cooperació i Qualitat Democràtica, i aquelles altres marques identificatives o commemoratives que puga establir la Generalitat, que seran oportunament comunicades a les entitats beneficiàries des de la direcció general que tinga assignades les funcions en matèria de memòria democràtica.  
Les universitats que concórreguen a la present convocatòria hauran de complir igualment amb les obligacions derivades de la normativa vigent en matèria de transparència, accés a la informació pública i bon govern que els siguen exigibles.  
  
Catorze. Pla de control  
Les universitats beneficiàries quedaran sotmeses a les actuacions de control i supervisió contingudes en la base reguladora tretzena de l'Ordre 3/2022, de 17 de juny.  
  
Quinze. Protecció de dades  
1. La Generalitat, com a Administració concedent de les subvencions, i les universitats que concórreguen a aquesta convocatòria assumeixen que coneixen, compleixen i se sotmeten de manera expressa a la normativa vigent en matèria de protecció de dades de caràcter personal, comprometent-se a donar un ús com cal a les dades de tal naturalesa a les quals pogueren accedir a conseqüència del desenvolupament i l'execució de les activitats subvencionades i de la tramitació del procediment de concessió i justificació de les ajudes. A tal fi, compliran amb el que es preveu en el Reglament 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE, així com en la resta de disposicions que en matèria de protecció de dades siguen aplicables durant la vigència de la convocatòria.  
2. Aquest apartat quinze de la resolució de convocatòria té com a objectiu donar compliment al que s'estableix per la normativa de protecció de dades quant a la informació que ha de facilitar-se a les persones interessades. A tal fi, s'informa del següent:  
a) Tenen la condició de responsables del tractament la Conselleria de Participació, Transparència, Cooperació i Qualitat Democràtica i les universitats que concórreguen a aquesta convocatòria.  
b) La finalitat del tractament de dades personals en relació amb aquesta convocatòria és la realització de les gestions necessàries per a procedir a la concessió i posterior pagament de la subvencions a les entitats beneficiàries.  
c) Les bases de legitimació general aplicables al tractament de dades són les establides en les lletres c) i e) de l'article 6.1 del Reglament general de protecció de dades (l'interés públic i l'obligació legal), en relació amb les normes específiques que regulen aquest procediment.  
  
d) En relació amb la informació declarada per les entitats beneficiàries, la Conselleria de Participació, Transparència, Cooperació i Qualitat Democràtica podrà efectuar, en l'exercici de les seues competències, les verificacions necessàries per a comprovar l'exactitud de les dades aportades.  
e) Les dades es conservaran durant el temps necessari per a complir amb la finalitat per a la qual es recapten, així com per a determinar les possibles responsabilitats que pogueren derivar d'aquesta finalitat i del tractament de les dades, i de conformitat amb la normativa sobre arxius i documentació.  
f) Així mateix, s'informa que les dades relatives a les entitats subvencionades seran comunicades a la Base de Dades Nacional de Subvencions i a la Intervenció Delegada en la Conselleria de Participació, Transparència, Cooperació i Qualitat Democràtica, així com a aquells altres òrgans administratius que hagen de conéixer-les durant la tramitació d'aquesta convocatòria, en compliment de les obligacions derivades de la normativa vigent i aplicable. D'altra banda, les subvencions concedides es publicaràn en el Diari Oficial de la Generalitat Valenciana i en el Portal de Transparència de la Generalitat, amb indicació del seu import, objectiu o finalitat i entitat beneficiària. Estaran disponibles en el citat portal durant l'any de la concessió i l'any següent. Passat aquest segon any, les dades deixaran de ser públiques en el Portal. En aquests casos, les dades facilitades i publicades no tenen la consideració de dades de caràcter personal per referir-se a persones jurídiques.  
3. Les persones interessades poden exercir els seus drets d'accés, rectificació, supressió, limitació de tractament, oposició, portabilitat i a no ser sotmeses a una decisió basada exclusivament en el tractament de les dades personals. A aquest efecte:  
a) Quant a les dades de les quals dispose la Conselleria de Participació, Transparència, Cooperació i Qualitat Democràtica, poden obtindre més informació en el Registre d'activitats de tractament:  
https://participacio.gva.es/es/registre-de-tractament-de-dades  
I poden exercir els seus drets a través de l'enllaç següent:  
https://www.gva.es/es/inicio/procedimientos'id\_proc=19915  
b) Quant a les dades de les quals dispose cada universitat concurrent a aquesta convocatòria, poden dirigir-se a elles a través dels procediments previstos en l'apartat de polítiques de privacitat de les seues respectives pàgines web.  
4. Sense perjudici de poder interposar qualsevol altre recurs que resulte procedent en via administrativa o judicial, si les persones interessades entenen vulnerat el seu dret a la protecció de dades de caràcter personal poden reclamar davant el delegat o la delegada de Protecció de Dades de la Generalitat (cckrpvewgumgad@wax.av) o acudir a l'Agència Espanyola de Protecció de Dades (www.aepd.es).  
5. Quan les entitats beneficiàries o el seus representants legals aporten dades de caràcter personal de terceres persones (nòmines, factures, etc.) a fi de donar compliment a les obligacions i justificacions derivades d'aquesta convocatòria i de l'atorgament de les subvencions, hauran d'informar aquestes persones en els termes que estableixen els apartats 2, 3 i 4 d'aquest resolc. En particular, els informaràn sobre els aspectes següents:  
- La comunicació de les seues dades a l'Administració per al seu tractament en l'àmbit de les seues competències i d'acord amb els fins d'aquesta convocatòria.  
- La possibilitat que l'Administració realitze consultes relacionades amb les seues dades per a comprovar, entre altres extrems, la seua veracitat. Si aquesta consulta requereix, per llei, autorització de les persones les dades de les quals es comprovaran, les entitats beneficiàries o el seus representants legals hauran d'haver recaptat aquesta autorització, que estarà disponible a requeriment de l'Administració en qualsevol moment.  
- La possibilitat i manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
  
Contra aquesta resolució, que posa fi a la via administrativa, podrà interposar-se, amb caràcter potestatiu, recurs de reposició davant la persona titular de la conselleria amb competència en matèria de memòria democràtica, en el termini d'un mes, comptador des de l'endemà de la seua publicació, de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o directament recurs contenciós administratiu en el termini de dos mesos computats d'igual forma, d'acord amb el que estableixen els articles 10, 14 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici de la possible interposició, per part de les entitats interessades, de qualsevol altre recurs que estimen pertinent.  
  
València, 15 de juliol de 2022.- La consellera de Participació, Transparència, Cooperació i Qualitat Democràtica: Rosa Pérez Garijo.